b"\n_START_ARTICLE_\nCasa al carrer de la Muralla, 14\n_START_SECTION_\nDescripci\xc3\xb3\n_START_PARAGRAPH_\n\xc3\x89s situada dins del nucli urb\xc3\xa0 de la poblaci\xc3\xb3 de Llan\xc3\xa7\xc3\xa0, a l'extrem de ponent del nucli hist\xc3\xb2ric de la vila, que est\xc3\xa0 situat a la banda sud-oest del terme._NEWLINE_Es tracta d'un edifici entre mitgeres de planta rectangular, amb la coberta plana utilitzada com a terrat i distribu\xc3\xaft en planta baixa i pis. La fa\xc3\xa7ana principal presenta, a la planta baixa, dues finestres i una porta d'acc\xc3\xa9s d'arc rebaixat, aquesta \xc3\xbaltima descentrada a l'extrem nord del parament. El parament presenta un revestiment arrebossat i pintat a imitaci\xc3\xb3 d'un aplacat de pedra, que es repeteix als laterals del pis. En aquesta planta hi ha un balc\xc3\xb3 central exempt i, a banda i banda, dues finestres rectangulars. Les tres obertures presenten guardapols superior decorat amb motius vegetals i florals. Les finestres tamb\xc3\xa9 presenten l'ampit decorat, mentre que el balc\xc3\xb3 presenta una \xc3\xa0mplia llosana motllurada, sostinguda per dues m\xc3\xa8nsules de grans dimensions for\xc3\xa7a ornamentades. La fa\xc3\xa7ana est\xc3\xa0 coronada per una cornisa sostinguda per diverses m\xc3\xa8nsules ornamentades, damunt la qual s'assenta una barana d'obra profusament decorada._NEWLINE_La resta de la construcci\xc3\xb3 est\xc3\xa0 arrebossada i pintada de color groc.\n_START_SECTION_\nHist\xc3\xb2ria\n_START_PARAGRAPH_\nUna de les etapes m\xc3\xa9s ben documentades de les fortificacions de Llan\xc3\xa7\xc3\xa0 \xc3\xa9s el segle XVI, amb diversa documentaci\xc3\xb3 escrita que confirma que comptava amb sis o set torres de defensa i una muralla. Despr\xc3\xa9s de la baixa edat mitjana, la noblesa va iniciar un proc\xc3\xa9s de venda d'aquestes fortificacions per convertir-les en mansions privades._NEWLINE_Amb el creixement de la vila es van comen\xc3\xa7ar a adossar diferents edificis als terraplens dels baluards extramurs, que van donar pas als diferents carrers (carrer de la Pilota, Muralla, Salmer\xc3\xb3n i Major) que mostren el recorregut fossilitzat de les muralles."